

TECHNICKÝ POPIS

# [www.malehliny.sk](http://www.malehliny.sk)

## ZÁKLADY

Založenie objektu je riešené pomocou železobetónových základových pásov spojených do roštu. Spriahnutie základových pásov so základovou doskou je riešené pomocou dvoch radov DT tvárnic.

## ZVISLÉ KONŠTRUKCIE

Obvodový nosný konštrukčný systém tvorí priestorová konštrukcia vyhotovená z keramického stenového systému.

**Vnútorné nosné priečky** – keramické murivo.

**Vnútorné medzi bytové deliace konštrukcie** – akustické keramické murivo.

**Vnútorné nenosné priečky** – keramické murivo.

## VODOROVNÉ KONŠTRUKCIE

Stropy sú navrhnuté ako monolitické železobetónové hr.220mm, uložené líniovo na obvodových a vnútorných zvislých nosných konštrukciách. Balkóny sú riešené ako železobetónové dosky, ktorých prerušenie tepelného mosta je zabezpečené pomocou systému isokorb. V objekte je navrhnuté dvojramenné schodisko, ktoré slúži ako hlavná požiarna úniková cesta.

## STREŠNÁ KONŠTRUKCIA

Strešná konštrukcia je riešená ako plochá strecha zateplená pomocou EPS. Vodotesnosť strešnej konštrukcie je zabezpečená hydroizolačnou fóliou. Strechy bytových domov sú riešené systémom „zelených striech“, kde finálnu vrstvu tvorí vegetačná vrstva, ktorá zabezpečuje postupnú retenciu vody a zlepšuje akumulačnú schopnosť celého objektu. Pochôdzne strechy, ktoré plnia funkciu terasy majú finálnu úpravu vyhotovenú z terasovej mrazuvzdornej keramickej dlažby.

## HYDROIZOLÁCIE

Hydroizolácia základových konštrukcií je navrhnutá z asfaltových modifikovaných pásov, ktoré zároveň slúžia aj ako protiradónová ochrana.

## TEPELNÁ IZOLÁCIA

Obvodové konštrukcie bytového domu sú zateplené tepelnou izoláciou - polystyrénom hr. 150mm. Sokel je zateplený extrudovaným polystyrénom hr. 140mm.

**Podlahy** – tepelná izolácia podláh na teréne je navrhnutá ako podlahový polystyrén EPS hr. 100mm. Podlahy nadzemných podlaží tvorí tepelná izolácia z podlahového polystyrénu hr. 30 mm proti krokovému útlmu.

**Strecha** – tepelná izolácia strešných konštrukcií je z polystyrénu EPS hr. 300 mm a spádovej vrstvy zo spádových klinov z EPS s min. hr. 20mm.

## OKNÁ, VONKAJŠIE DVERE, TIENENIE

Okenné výplne z PVC profilov, otváravo-sklopné, zasklenie izolačným trojsklom, povrchová úprava interiér biela farba, exteriér hnedá, kovanie celoobvodové, kľučky interiér farba biela, plastové interiérové parapety - farba biela, exteriérové parapety hliníkový plech – hnedá.

Nad okennými konštrukciami budú v exteriéri zhotovené exteriérové žalúzie plniace tieniacu funkciu.

## DVERE ZÁRUBNE

Interiérové dvere v bytových priestoroch sú laminátové osadené v oblôžkových zárubniach.
Vstupné dvere do bytov sú bezpečnostné, protipožiarne osadené do oceľových zárubní.

Dvere do pivničných kobiek susediacich s komunikačnými priestormi sú protipožiarne, osadené v oceľových zárubniach.

## ÚPRAVA POVRCHOV

Finálna úprava vnútorných priestorov pozostáva zo sadrových omietok v obytných priestoroch a omietok vápenno – cementových v priestoroch kúpeľní a WC bielej farby. V spoločných priestoroch, schodiskách, chodbách a pivničných priestoroch sú omietky sadrové. Vonkajšie fasády sú riešené silikónovou omietkou.

## MAĽBA A NÁTERY

Omietané steny a stropy budú ošetrené náterom bielej farby.

## OBKLADY A DLAŽBY

V hygienických priestoroch, v kúpeľniach a wc, budú vyhotovené dlažby a keramické obklady do výšky 1 200mm resp. 2 100mm.

Keramická mrazuvzdorná dlažba bude použitá vo vstupných priestoroch do budovy, v chodbách, schodiskových priestoroch a na balkónoch. V pivničných kobkách, priestoroch upratovačky a bicyklárne bude zrealizovaný protiprašný náter.

## PARKETOVÉ PODLAHY

Finálna vrstva skladby podlahy v interiéri tzn. v obytných miestnostiach, kuchyni a chodbe je navrhovaná laminátová plávajúca podlaha so soklovými a prechodovými lištami v mieste dilatácie podlahy.

## ZÁMOČNÍCKE VÝROBKY

Zábradlia balkónov a terás sú pozinkované oceľové, farba hnedá RAL 8017, taktiež zábradlia schodísk a madlá sú pozinkované oceľové, farba hnedá RAL 8017

## KLAMPIARSKE VÝROBKY

Klampiarske výrobky sú vyhotovené z pozinkovaného alebo poplastovaného plechu.

## VONKAJŠIE SPEVNENÉ PLOCHY

Parkovacie státia sú tvorené z drenážnej dlažby a chodníky sú navrhnuté zo zámkovej dlažby. Parkovacie státia sú odvodnené do dažďovej kanalizácie prostredníctvom uličných vpustí.

## VYKUROVANIE A PRÍPRAVA TEPLEJ VODY

Vykurovanie bude riešené ako teplovodný vykurovací systém. Priestory budú vykurované teplovodnými vykurovacími telesami s možnosťou regulácie vnútornej teploty v každej miestnosti bytov. Príprava teplej vody bude zabezpečená centrálnou plynovou kotolňou umiestnenou v BD205 odkiaľ bude privedená teplovodnou prípojkou do objektu spolu s cirkuláciou.

##  VZDUCHOTECHNIKA A CHLADENIE

 Výmena vzduchu v kúpeľniach a WC bude zabezpečená pomocou elektrických lokálnych ventilátorov s časovým dobehom. V každom byte sa nachádza klimatizačná jednotka.

##  ZDRAVOTECHNIKA A ZRIAĎOVACIE PREDMETY

Rozvody zdravotechniky pozostávajú z vertikálnych rozvodov kanalizácie, vodovodu - studenej vody, ktorej následný ohrev je zabezpečený lokálne v každom byte.

**Zriaďovacie predmety:** vaňa smaltovaná, dĺžka 170 cm/sprchová zástena+ žľab

závesné WC biele

umývadlo keramické biele

batérie sprchové, vaňové a umývadlové – chrómové, pákové rohové ventily pre práčku a pre umývačku riadu HL 406

##  ELEKTROINŠTALÁCIE

Elektromer s hlavným ističom je situovaný v rozvodnej skrini pri vstupe do domu. Pri vstupe do bytov budú inštalované elektrické zvončeky. Bytový rozvádzač silnoprúdu je umiestnený pri vstupných dverách bytu. Súčasťou elektroinštalácie je audiovrátnik, vypínače a zásuvky, slaboprúdové rozvody pre internet a TV, vývod pre montáž svietidiel, príprava rozvodov pre kuchynské spotrebiče a práčku. Objekt je chránený proti zásahu úderom blesku.

## EXTERIÉR

Povrchová úprava príjazdovej cesty na parkovisko je asfaltová. Vstupná komunikácia do domu bude tvorená zámkovou dlažbou. Vyhotovené verejné osvetlenie. Úprava priľahlých plôch so sadovými úpravami.